Jenny Jones e l’amulet dals otg ligns

Tge ha Jenny adina cun ella? In tizun, ina buttiglia d’aua, ses satgados cun en tschients chaussas impurtantas per surviver e natiralmain Co-Bra, sia serp.

Senza tema sa ruschna ella tras ruinas veglias e decadentas, fufrogna en tempels bandunads, fulla via tras la tschungla e va dis en e dis ora tras il desert per chattar statuas e labirints.

Nagin dubi. Jenny Jones è ina vaira aventuriera ed archeologa. Questa giada però dovra ella noss agid!

Ella ha numnadamain chattà in curius amulet, cun il qual ella po avrir las portas dal “Tempel da la savida”. L’emprim sto ella però schliar ils otg ligns da l’amulet per che las portias s’avrian. 

Quai stos ti far per schliar ils ligns

•	Sin la proxima pagina chattas ti ils otg ligns.
•	Ti stos adina tegnair endament in tschert bustab da la soluziun dal lign. Sche ti mettas ensemen ils bustabs, survegns ti il pled-clav cun il qual Jenny Jones po avrir las portas dal tempel. 
•	Per chattar la soluziun has ti pliras indicaziuns che descrivan quai che vegn tschertgà. Legia las indicaziuns ina suenter l’autra enfin che ti has chattà il pled tschertgà.
•	Emprova da betg leger tut, mabain da studegiar gia suenter las emprimas indicaziuns tge ch’i pudess esser. Legia vinavant, mo sche ti n’es betg segir/segira da tia soluziun. 

1.	lign
Tschertgà vegn in pled, dal qual ti stos tegnair endament l’emprim bustab. Quest bustab è l’emprim bustab da la soluziun per avrir las portas.
-	Quest pievel viveva sin ses continent gia daditg avant ch’ils Europeans èn vegnids.
-	Els vivan en l’America dal nord ed en l’America dal sid.
-	I dat era bleras istorgias scrittas davart els.
-	Ins di ch’els hajan la pel cotschna.   

2.	lign
Tschertgà vegn in pled, dal qual ti stos tegnair endament il terz bustab. Quest bustab è il segund dal pled da soluziun per avrir las portas. 
-	Tar nus na pudessas ti strusch viver en in tal bajetg.
-	El n’è construì ni da crappa, ni da laina, ni d’arschiglia.
-	El ha adina la medema colur.
-	El ha la furma d’ina mesa cula.

 
3.	lign
Tschertgà vegn in pled, dal qual ti stos tegnair endament il settavel bustab. Quest bustab è il terz bustab dal pled da soluziun per avrir las portas.
-	Quest animal datti en l’Africa ed en l’Asia.
-	Sche l’animal na viva betg en ina cuntrada selvadia, vegn el duvrà per transportar chargias.
-	Ti has forsa gia vis quest animal ina giada en il zoo u en il circus. El è il pli grond mamifer dal mund.
-	El ha ureglias fitg grondas.   

4.	lign
Tschertgà vegn in pled, dal qual ti stos tegnair endament il terz bustab, però dal num sursilvan, surmiran u tudestg. Quest bustab è il quart bustab dal pled da soluziun per avrir las portas.
-    Sch’ins sa, nua ch’ins sto guardar, pon ins contemplar maletgs en ellas.
-	Ellas paran dad esser fitg pitschnas, èn en vardad però enormamain grondas.
-	Ils navigaturs s’orientavan tenor ellas.
-	Sut tschertas circumstanzas vesas ti millis dad ellas. 

5.	lign
Tschertgà vegn in pled, dal qual ti stos tegnair endament il quart  bustab. Quest bustab è il tschintgavel bustab dal pled da soluziun per avrir las portas.
-	El è pli chaud che 30 000 grads e brischa tut quai ch’el po tschiffar.
-	El sa sviluppa entras differenzas da tensiun.
-	El è uschè cler che ti na pos strusch guardar sin el. Ultra da quai è el era memia spert.
-	El vegn adina en cumpagnia e mai sulet.  

6.	lign
Tschertgà vegn in pled, dal qual ti stos tegnair endament l’emprim bustab. Quest bustab è il sisavel bustab dal pled da soluziun per avrir las portas.
-	En in tal bajetg èn per il solit zuppads ina massada da stgazis, però era bleras traplas.
-	Quest bajetg ha quatter paraids ed in tetg en piz.
-	Quests bajetgs eran pli baud las fossas per retgs e reginas.
-	En in tal bajetg pudessi dar mumias.  

7.	lign
Tschertgà vegn in pled, dal qual ti stos tegnair endament il quart bustab. Quest bustab è il settavel bustab dal pled da soluziun per avrir las portas.
-	Senza el na dessi nagina vita sin terra.
-	Per ils Maya era el in Dieu.
-	I dat era ina flur che porta ses num.
-	El procura ch’i saja cler durant il di ed era che la glina sclereschia durant la notg.

8.	lign
Tschertgà vegn in pled, dal qual ti stos tegnair endament il settavel bustab. Quest bustab è l’otgavel bustab dal pled da soluziun per avrir las portas.
-	En Svizra existan els dapertut, en l’America però strusch.
-	Els èn tuts fitg vegls e ston vegnir restaurids adina puspè.
-	Pli baud vivevan retgs lien, oz pon ins ir a visitar els.
-	Els consistan savens da mirs auts cun turs.  

Has ti chattà il pled da soluziun per avrir las portas dal tempel da la savida?